પુસ્તકની બીજી ખાસિયત છે લખાણની શૈલી. આહાહા… શું શૈલી છે! ભાષાની થોડી પણ જાણકારી હોય તો હર્ષદભાઈના ભાષાપ્રયોગો તમને ખૂબ આનંદ કરાવે. અમને તો ઈન્દિરા ગાંધી વિશે ‘વડાંપ્રધાન’ શબ્દ લખાયો એમાં પણ જલસો જલસો થઈ ગયો. ભાષાની કેવી કરામત! તો બીજું મહત્ત્વનું પાસું એ કે સાહિત્યનું ભણનારાઓ કે રસિયાઓ માટે પુસ્તક ઈન્ફરમેટિવ પણ ઘણું છે. જે-તે સર્જકોના કેટલાક કિસ્સા અને જે-તે સમયની કેટલીક વાતો અહીં વાચકને પહેલી વાર વાંચવા-જાણવા મળે છે.